Beurtkrag: Só lyk vooruitsig vir die weekArgieffoto (Foto: baptisteh, Pixabay) Eskom het gesê hy verwag om nie Maandag beurtkrag in te stel nie en dat die moontlikheid vir beurtkrag vir die res van die week laag is. “Ons maak van noodreserwes gebruik om die aanbod aan te vul aangesien ons vandag [Sondag] meer onbeplande onderbrekings gehad het,” het Eskom in ŉ verklaring gesê. Die kragvoorsiener was egter van mening dat van sy opwekkingseenhede weer teen laat Sondagaand in werking sou wees en dat dit die vooruitsig vir die kragnetwerk sal verbeter en die moontlikheid van beurtkrag verder sou verminder. Teen 17:40 Sondagmiddag was onbeplande onderbrekings 11 822 MW, terwyl daar 6 029 MW se beplande onderbrekings was tydens instandhouding. Eskom het weereens benadruk dat daar oor die volgende 18 maande die moontlikheid is van ŉ toename in beurtkrag terwyl hy kritieke instandhoudingswerk doen.